Poštovani, 

temeljem članka 11. Zakona o pravu na pristup informacijama (“Narodne novine” broj 25/13, 85/15 i 69/22) javna tijela dužna su provoditi savjetovanje s javnošću pri donošenju općih akata kada se njima utječe na interese građana i pravnih osoba. 
Sisački vodovod d.o.o. kao javni naručitelj i obveznik primjene Zakona o javnoj nabavi ("Narodne novine" broj 120/1, 114/22 i 48/26) u obvezi je provoditi postupke javne nabave roba, radova ili usluga kao sektorski naručitelj koji pruža isporuku vodnih usluga. 
Dana 16.05.2026. godine stupio je na snagu Zakon o izmjenama i dopunama Zakona o javnoj nabavi „Narodne novine“ broj 48/26. Iznimno, pojedine odredbe Zakona koje se odnose na obveze u području jednostavne nabave te digitalnu razmjenu ugovora putem EOJN RH stupaju na snagu 1. rujna 2026. 
Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama istoga Zakona u roku od tri mjeseca od dana njegova stupanja na snagu, odnosno do 16. kolovoza 2026.
Nadležnost donošenja Pravilnika o provedbi postupaka jednostavne nabave je u skladu s člankom 15. stavkom 2. Zakona o javnoj nabavi („Narodne novine“ broj 120/16, 114/22 i 48/26) i člankom 34. Društvenog ugovora društva Sisački vodovod d.o.o..
Stoga Sisački vodovod d.o.o. stavlja u javno savjetovanje NACRT PRAVILNIKA O PROVEDBI POSTUPAKA JEDNOSTAVNE NABAVE kojim se vrši usklađenje odredbi pravilnika sa odredbama Zakona o izmjenama i dopunama Zakona o javnoj nabavi ("Narodne novine" broj 48/26) u dijelu usklađenja vrijednosnih pragova jednostavne i javne nabave, vrijednosnih pragova za odabir procedura za provedbu postupaka jednostavne nabave te samih procedura za pojedinu razinu postupka jednostavne nabave, odnosno: 

- člankom 12. stavkom 3 Zakona o javnoj nabavi („Narodne novine“ broj 120/16, 114/22 i 48/26) propisano je da Općim aktom naručitelj je obvezan urediti pravila:
a) o poštivanju načela javne nabave iz članka 4. Zakona o javnoj nabavi  i sprječavanju, prepoznavanju i uklanjanju sukoba interesa sukladno odredbama članaka 75. do 83.  Zakona o javnoj nabavi;
b) o osiguranju pravne zaštite gospodarskim subjektima, i to putem prigovora čelniku tijela odnosno odgovornoj osobi naručitelja za nabave čija je procijenjena vrijednost veća od 15.000,00 eura
c) o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura.
- Postupak jednostavne nabave čija je procijenjena vrijednost veća od 15.000,00 eura naručitelj je obvezan provesti putem modula jednostavne nabave u EOJN RH.
- Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura naručitelj je obvezan provesti postupak jednostavne nabave putem javne objave u modulu jednostavne nabave EOJN RH.
Javno savjetovanje će trajati najmanje 30 dana na internetskoj stranici Sisačkog vodovoda https://sisackivodovod.hr/otvorena-javna-savjetovanja/ tijekom kojih zainteresirana javnost može svojim sudjelovanjem dati prijedloge i mišljenja
Cilj savjetovanja je prikupiti mišljenja, primjedbe i prijedloge zainteresirane javnosti kako bi se osigurala transparentnost, izradio što kvalitetniji nacrt Pravilnika o provedbi postupaka jednostavne nabave te u konačnici provodilo ekonomično i svrhovito trošenje sredstava u postupcima jednostavne nabave.
Po provedbi javnog savjetovanja i donošenju Pravilnika, isti se objavljuje na mrežnoj stranici javnog isporučitelja vodnih usluga koji ga je dužan putem mrežne stranice držati dostupnim javnosti za cjelokupno vrijeme njegova važenja te učiniti dostupnim u Elektroničkom oglasniku javne nabave Republike Hrvatske (EOJN RH).
Javno savjetovanje otvoreno je zaključno do 11. kolovoza 2026. u 24:00 sata.
Pozivamo zainteresiranu javnost na sudjelovanje u savjetovanju s javnošću prilikom donošenja ove odluke na način da svoje primjedbe, sugestije i mišljenja pošalju najkasnije do 11. kolovoza 2026., isključivo putem obrasca za sudjelovanje u savjetovanju, na adresu elektroničke pošte  pristupinfo@sisackivodovod.hr ili na adresu Sisački vodovod d.o.o., Obala Ruđera Boškovića 10, 44000 Sisak.
Primjedbe, sugestije, mišljenja koje će dostaviti sudionici savjetovanja kao i razlozi prihvaćanja/neprihvaćanja prijedloga obradit će nositelj izrade Pravilnika i o tome pripremiti izvješće najkasnije do 15. kolovoza 2026. i objaviti putem ove internetske stranice. 

Sisački vodovod d.o.o. 



